
JŪRMALAS VALSTSPILSĒTAS PAŠVALDĪBAS IESTĀDE
	PAŠVALDĪBAS ĪPAŠUMU PĀRVALDĪŠANAS CENTRS

Jūrmalā

	11.06.2026
	Nr.
	PIPC/2.1-7/ 26/N-281



Iespējamiem pretendentiem

Atbilde konkursā ar ID Nr. PIPC 2026/18

Pašvaldības īpašumu pārvaldīšanas centra iepirkuma komisija (turpmāk – Komisija) ir saņēmusi ieinteresētā piegādātāja jautājumu par atklāta konkursa ar ID Nr. PIPC 2026/18 ,,Jūrmalas Ķemeru pamatskolas ārējā sporta laukuma pārbūves būvprojekta izstrāde un autoruzraudzība” (turpmāk – Konkurss).

Jautājums:
Iepazīstoties ar atklāta konkursa “Jūrmalas Ķemeru pamatskolas ārējā sporta laukuma pārbūves būvprojekta izstrāde un autoruzraudzība”, ID Nr. PIPC 2026/18, nolikumu (turpmāk – Nolikums), lūdzam precizēt prasības par Pretendenta un Būvprojekta vadītāja pieredzes apliecināšanu.

Nolikuma 6.3.1.apakšpunktā iekļautajā tabulā “K2” vērtēšanas kritērijā “Būvprojekta vadītāja pieredze” paredzēts, ka pieredzi apliecinošajam objektam jābūt realizētam, pamatojoties uz izsniegtu būvatļauju, un pieņemtam ekspluatācijā. Turpat 4.pielikumā “Informācija par pretendenta profesionālo pieredzi” (6.aile), kā arī 5.pielikumā “Informācija par speciālistu profesionālo pieredzi” (7.aile) ir jānorāda “Būvatļaujas Nr., izdošanas datums, atzīmes par būvdarbu pabeigšanu vai akta par objekta pieņemšanu ekspluatācijā datums un numurs/ būvprojekta akcepta datums”.

Ministru kabineta 2014. gada 19. augusta noteikumu Nr. 500 “Vispārīgie būvnoteikumi” 36. punktā ir noteikts, ka būvprojekta vadītāja pienākumi ir saistīti ar projektēšanas darbu vadīšanu, būvprojekta daļu koordinēšanu, nepieciešamo būvprojekta daļu esības un savstarpējās atbilstības pārbaudi, kā arī projektēšanai nepieciešamās informācijas aprites nodrošināšanu, no kā izriet, ka būvprojekta vadītāja projektēšanas pieredzi objektīvi apliecina būvprojekta izstrāde, saskaņošana un akcepts normatīvajos aktos noteiktajā kārtībā. Nolikuma “K2” kritērijā tiek vērtēta būvprojekta vadītāja pieredze būvprojekta izstrādē, nevis būvdarbu izpildē vai objekta nodošanā ekspluatācijā. 

Būvprojekta vadītāja projektēšanas pieredzi objektīvi apliecina būvprojekta izstrāde, saskaņošana un akcepts būvvaldē. Savukārt objekta nodošana ekspluatācijā ir vēlākā būvniecības procesa stadija, kuru ietekmē apstākļi ārpus būvprojekta vadītāja kontroles, tostarp finansējums, būvdarbu iepirkuma norise, būvdarbu veicēja izpilde un citu procesa dalībnieku rīcība.

Ņemot vērā iepriekšminēto, lūdzam Pasūtītāju sniegt atbildi vai Pretendents ir pareizi interpretējis Nolikuma prasības, ka Pretendenta un Būvprojekta vadītāja pieredzi var apliecināt – ar atzīmi par projektēšanas nosacījumu izpildi un/ vai ar aktu par būves pieņemšanu ekspluatācijā (atkarībā no realizācijas posma), kā arī lūdzam attiecīgi veikt grozījumus Nolikumā un tā pielikumos.
Atbilde uz jautājumu:
Komisija skaidro, ka Pretendents Nolikuma prasībām atbilstošo gūto pieredzi var apliecināt ar pilnībā izstrādātiem būvprojektiem, kas ir saskaņoti ar nepieciešamajām institūcijām normatīvajos aktos noteiktajā kārtībā un akceptēti būvvaldē normatīvajos aktos noteiktajā kārtībā vai citā ārvalstu kompetentā institūcijā, ja tāda ārvalstī ir; vai arī var apliecināt ar izstrādātiem būvprojektiem, kuri ir realizēti un normatīvajos aktos noteiktajā kārtībā vai citā ārvalstu kompetentā institūcijā, ja tāda ārvalstī ir, ir izdots akts par būves pieņemšanu ekspluatācijā.
Papildus Komisija skaidro, ka Nolikuma 4.pielikumā “INFORMĀCIJA PAR PRETENDENTA PROFESIONĀLO PIEREDZI” 6.ailē un Nolikuma 5.pielikumā “INFORMĀCIJA PAR SPECIĀLISTU PROFESIONĀLO PIEREDZI” 7.ailē Pretendentam ir jānorāda informāciju, kas apliecina Pretendenta gūto Nolikumam atbilstošo pieredzi, kas var būt gan atzīmes par būvdarbu pabeigšanu vai akta par objekta pieņemšanu ekspluatācijā datums un numurs, gan būvprojekta akcepta datums, gan arī cita informācija, kas objektīvi pierāda Pretendenta norādīto pieredzi bet nav minēta iepriekš minētajās ailēs.

Komisijas priekšsēdētājs			(paraksts*)	         	Z.Pavlovskis
*Dokuments parakstīts ar drošu elektronisko parakstu un satur laika zīmogu.

